Med den teknologi vi har idag, kan vi skabe et nyt demokratisk system. Magten og mandaterne skal tilbage til befolkningen.

Fra venstre: Stiftere Sebastian Winther, Holger Thorup og Mikkel Andersen

Vi er vildt privilegerede i Danmark. Vi har et af de mest velfungerende politiske systemer i verden. Folk stoler på, at vores politikere ikke er korrupte, og at de rent faktisk varetager folkets interesse, når de går på arbejde på Christiansborg.

Alligevel er der noget, der virkelig ikke er, som det skal være. Lige nu får vi kun lov til at tage stilling til politik hver 4. år. Når der udskrives valg, vågner vi pludselig op og indser, at vi skal til at tage stilling til, hvilke værdier vi identificerer os med, hvilke holdninger vi har og hvilke politikere, vi finder troværdige. Alt sammen i et forsøg på at finde ud af, hvem der mest fortjener vores stemme. I virkeligheden er der nemlig ikke nogen, vi er helt enige med. Har du taget en valgtest? Vi var højst 70 % enig med én politiker i vores valgkreds. Valget ender i sidste ende med at være et fravalg. Vi ved godt, at holdninger kan overlappe — men sjældent der, hvor forskellighederne ligger. Hvilke værdier og holdninger er du villig til at gå på kompromis med?

Den beslutning vi står overfor, når vi på tre uger skal beslutte os for et politisk standpunkt, tager vi på baggrund af den information, der fylder mediebilledet i valgperioden. Det vi husker fra de sidste fire år på den politiske scene er reduceret til skandalesager og enkelte store lovforslag som har haft meget mediefokus. De konkrete tiltag, handlinger og beslutninger bliver udvasket og erstattet med et valg, der er baseret på værdier og ideologier, der simplificerer vores verdensbillede for at rumme forskellighed.

Et bredt værdisæt kan de fleste være enige i, men idéen om at en fælles ideologi eller ‘blok’ betyder, at vi er enige i alle konkrete beslutninger, mener vi ikke holder. Denne her struktur gør, at vi holder op med at vælge ud fra vores politiske overbevisning. Istedet bliver det et spørgsmål om tiltro til personen, der får vores mandat.

Krydset i stemmeboksen er et ja til det hele. Det mener vi, er et enormt kompromis at indgå, for i sidste ende at få en marginal indflydelse på det samfund, vi lever i.

Systemet er sat op sådan, at vi som borgere skal erklære os enige med politikeren — ikke omvendt. Det betyder, at politikeren bliver en meningsdanner, som forsøger at overbevise andre om støtte op om samme holdning. Det samme kan vi se sker inden for den politiske debat. Politikerne debatterer for at forsvare deres holdninger og få ret — nok mest fordi holdningen står i partiprogrammet, som vi som vælgere har købt os ind på med vores stemme. Det tillader ikke politikeren at blive klogere eller lade sig overbevise og ændre sin mening. Hvor mange gange har man hørt en politiker skifte mening?

Vi mener, at vi har brug for et nyt system, som imødekommer den omskiftelige virkelighed, vores samfund befinder sig i, hvor politikere opsøger andres — og i særdeleshed befolkningens — viden, erfaring og holdning med henblik på at at tage bedre beslutninger om bedre lovgivning for et bedre samfund. Vi mener, det er naivt at tro, at den enkelte politiker ved bedre end de mange. Borgerne i Danmark skal ikke fastlåse deres overbevisning én gang hvert fjerde år — vi kan og bør tage mere ansvar for det samfund, vi lever i.

Med Initiativet vil vi skabe et bedre demokrati, hvor borgerinddragelse er fundamentet i den lovgivende magt. Vi vil lave en politisk uafhængig platform, der gør at partiet altid følger folkestemmen i alle beslutninger.

Sidder du med følelsen af, at vi er inde på noget af det rigtige her? Så giv os din støtte med en vælgererklæring. Det kan du gøre på initiativet.net.